RESOLUTION VEDTAGET AF RÅDET af 17. november 1995 om ophobning og kritiske situationer i den europæiske lufttrafik (95/C 317/01)

RÅDET FOR DEN EUROPÆISKE UNION,

som tager følgende i betragtning:

afviklingen af lufttrafikken er af største betydning for udviklingen af den europæiske luftfart;

luftfarten spiller en vigtig rolle for den økonomiske udvikling og styrkelsen af den sociale samhørighed, da den muliggør hurtige og effektive forbindelser mellem regionerne og gør navnlig randområder og øer tilgængelige;

ophobning i lufttrafikken påfører luftfartsselskaberne alvorlige tab, skaber økonomiske hindringer for lufttrafikken i Den Europæiske Union og medfører også gener for brugerne i almindelighed;

denne ophobning forøges i sæsonbestemte perioder og på bestemte strækninger; opfyldning af luftrummet og mindre disponibel kapacitet i flyvekontroltjenesten bliver derved to af de væsentligste årsager til ophobningen;

en uventet eller ikke forudset mangel på kapacitet i den civile flyvekontroltjeneste over en længere periode kan føre til kritiske situationer;

bedre udnyttelse af den disponible kontrolkapacitet vil kunne afhjælpe ophobningen og vil eventuelt kunne nedbringe udgifterne;

Rådet beskæftigede sig allerede i sin resolution af 18. juli 1989 (1) og i sine konklusioner af 29. marts 1990 og 7. december 1992 med kapacitetsproblemerne inden for luftfartssystemet og opfordrede til at gøre en indsats for at finde mulige løsninger herpå;

i direktiv 93/65/EØF (2) omhandles definition og anvendelse af kompatible tekniske specifikationer for erhvervelse af udstyr og systemer til regulering at lufttrafikken;

Kommissionen forelagde den 4. september 1995 Rådet en meddelelse om overbelastning og krise inden for lufttrafik;

internationale organisationer, som Organisationen for International Civil Luftfart (ICAO), Den Europæiske Konference for Civil Luftfart (ECAC) og Den Europæiske Organisation for Luftfartssikkerhed (Eurocontrol) spiller en vigtig rolle i afviklingen og planlægningen af lufttrafikken;

Den Europæiske Union bør forsøge at undgå, at dens foranstaltninger overlapper den indsats og de aktiviteter, der udfoldes af ovennævnte organisationer;

denne resolution berører ikke kompetencefordelingen mellem medlemsstaterne, Den Europæiske Union og de relevante internationale organisationer, og foregriber ikke de krav, der vedrører sikkerheden, den offentlige orden og forsvaret,

OPFORDRER DE MEDLEMSSTATER i Den Europæiske Union, der endnu ikke er medlemmer af Eurocontrol til snarest at blive det, for at igangværende og fremtidige foranstaltninger kan blive mere effektive;

NOTERER med tilfredshed tilstedeværelsen af en »krisestab« inden for Eurocontrol og er indforstået med at støtte dens aktiviteter;

ERKLÆRER SIG POSITIVT INDSTILLET MED HENSYN TIL en undersøgelse af, hvilke muligheder der eksisterer i de enkelte medlemsstater i Den Europæiske Union for at oprette minimumstjenester til afvikling af lufttrafikken (ATM) (3) i tilfælde af kritiske situationer. Formålet med undersøgelsen er at fastlægge retningslinjer for de mesteffektive minimumstjenester i tilfælde af kritiske situationer, om fornødent sammen med alle involverede parter, og at tilskynde til en samordning af nationale beredskabsplaner.

I konsekvens heraf opfordrer Rådet medlemsstaterne, Eurocontrol og Kommissionen til at foretage en samordning med henblik på at gennemføre nævnte undersøgelse;

NOTERER SIG og støtter de foranstaltninger, som den centrale lufttrafikreguleringsenhed under Eurocontrol har truffet med henblik på at forbedre lufttrafikstrømmene i Europa og opfordrer til denne organisation til straks på ny at vurdere prioriteringssystemet i tilfælde af ophobninger eller kritiske situationer og til at overveje mulighederne for at forbedre planlægningen under hensyn til bestemmelserne om tildeling af ankomst- og afgangstidspunkter;

NOTERER SIG, at Kommissionen har til hensigt at forelægge sin hvidbog om styring af lufttrafikken inden udgangen af 1995.

(1) EFT nr. C 189 af 26. 7. 1989, s. 3.

(2) EFT nr. L 187 af 29. 7. 1993, s. 52.

(3) Lufttrafikstyring.